b'\n_START_ARTICLE_\nJohn Zaplotnik\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v Ol\xc5\xa1evku in 6 razredih gimnazije v Kranju je avgusta 1902 pri\xc5\xa1el v semeni\xc5\xa1\xc4\x8de St. Paul seminary v Minnesoti, \xc5\xa1tudiral dve leti filozofijo in 4 leta bogoslovje ter bil leta 1908 posve\xc4\x8den v duhovnika. Kot kaplan na angle\xc5\xa1ki \xc5\xbeupniji v Omahi je 10 let skrbel tudi za slovenske in hrva\xc5\xa1ke priseljence, ter 1917 ustanovil zanje \xc5\xbeupnijo in jo vodil do pomladi 1925. Po dalj\xc5\xa1em potovanju po Palestini, Gr\xc4\x8diji, Italiji in Jugoslaviji se je jeseni 1925 vpisal na katoli\xc5\xa1ko univerzo v Washingtonu in doktoriral iz kanonskega prava. Nato je bil \xc5\xbeupnik na slovenski \xc5\xbeupniji v Rock Springsu (Wyoming, 1927\xe2\x80\x931930), na nem\xc5\xa1ki v Lindsayu (Nebraska, 1930\xe2\x80\x931954) in irski v Gretni (Nebraska, 1954\xe2\x80\x931966). Vmes je opravljal tudi \xc5\xa1kofijske slu\xc5\xbebe cenzorja, eksaminatorja in sodnika. Po upokojitvi se je naselil v Omahi. Leta 1937 je prejel naziv pape\xc5\xbeev prelat._NEWLINE_V ZDA je objavil ve\xc4\x8d \xc5\xbeivljenjepisov slovenskih misijonarjev v slovenskem in angle\xc5\xa1kem jeziku, v Sloveniji pa \xc5\xbeivljenjepis Janeza \xc4\x8cebulja: Janez \xc4\x8cebul. Misijonar v Ameriki (1928) ter razprave o I.F. Baragi in A. B. Smolnikarju (1931).'